《丙寅正月十日召诸王臣工集重华宫联句》
清代·弘历

韶年和乐会周亲，丽藻同赓翰墨臣。宴借传柑先令节，俗沿桃菜协良辰。

矞云已报三阶泰，淑序初呈九陌春。爆竹声多催腊尽，梅花香发竞时新。

普天共仰升平庆，率土咸沾化育仁。击壤尧衢民气豫，纽芽禹甸物情訚。

匪今稔岁祥为大，自古天伦乐是真。回忆文筵歌撒荔，久铭帝德粲雕珉。

九重瑞霭舒佳景，六出琼葩应大钧。丝管清音天上至，琅玕古色座中陈。

曈昽旭日临青琐，缭绕祥烟护紫宸。一德景行先圣业，同堂嘉叙古风淳。

欣开锦席酬三叔，尚记仙诗和四宾。

铺首宜春书吉字，地衣送暖袭华裀。屏开鸾影辉丹宇，砌转鳌峰映碧峋。

列坐承恩齐搦管，分行肃侍俨垂绅。光生几研分题遍，响遏韶钧得句频。

银汉分支涵雨露，猊烟结篆引璘彬。礼陶乐淑私须克，孔思周情道在纯。

何必联吟誇有过，也知群擢愿希荀。九华枝外依仙岛，五色云中仰圣人。

骀荡风微腾紫盖，慈宁福厚锡苍旻。喜瞻陇麦千畴润，恰数阶蓂十叶匀。

鱼藻载歌恩似海，龙文健举笔如神。拜飏顿觉诗怀畅，衎乐过于酒味醇。

乳液广沾仙掌露，雕盘屡给大官珍。宝幡巧剪悬双胜，脆缕纷堆荐五辛。

渐转晴晖迟蔼蔼，微生阳气始礥礥。已教彩燕翔珠箔，未许青牛迓绮闉。

歌继柏梁宗异并，人来枵诣燕游申。爻占云陆鸿仪渐，风咏周南麟趾振。

湑露早叨陪上日，需云又庆值初旬。铿訇仙籁闻锵佩，优渥宫壶捧赐银。

祥启重华光糺缦，班随群列礼遵循。瑞云乐奏声盈耳，坚齿香浮醴入唇。

十八数符瀛苑侣，大千界乐化台民。辑圭剑履通重译，献赆梯航到八闽。

遍覆寰区唯岂弟，迪知宅俊在忱恂。芬馨馔玉颁缃核，皦绎摐金叶磬均。

艳发唐花嗤羯鼓，风回文沼蹙鱼鳞。丁冬莲漏来西极，错落珠灯缀大秦。

近傍御床邀异数，重扬天藻续前因。探源远溯龙门浪，觅韵艰披鸟道榛。

殿是集贤传雅事，职司簪笔步芳尘。诏宽礼数无拘束，喜溢天颜展笑嚬。

嘉会恰逢几暇顷，宠光兼被岁寒身。暖随东陆符星指，霁豁西山带雪皴。

敢拟欢娱同宴镐，为酬勤动想吹豳。庭罗宝树霞千叠，诗擘瑶笺韵几巡。

计日夜珠刚就满，笑看瑞叶尚馀津。